মুম্বই হামলার চক্রীকে ভারতের হাতে তুলে দিচ্ছে আমেরিকা

ওয়েব ডেস্ক: ২০০৮ সালের কুখ্যাত মুম্বই হামলার (Mumbai Terror Attack) অন্যতম চক্রী তাহাউর রানাকে Tahawwur Rana) ভারতে পাঠানোর অনুমোদন দিল আমেরিকার সুপ্রিম কোর্ট (US Supreme Court)। পাকিস্তানি বংশোদ্ভূত কানাডার নাগরিক রানাকে হেফাজতে নিতে বহুদিন ধরে আমেরিকার কাছে দাবি জানিয়ে এসেছে ভারত। অবশেষে সেই দাবি মানা হল।

৬৩ বছরে রানা এই মুহূর্তে লস অ্যাঞ্জেলেসের কারাগারে বন্দি। ২০০৯ সালে তাকে শিকাগো থেকে গ্রেফতার করেছিল এফবিআই (FBI)। পাক-আমেরিকান জঙ্গি ডেভিড কোলম্যান হেডলি ওরফে দাউদ গিলানির সঙ্গে যোগাযোগ রয়েছে রানার এবং পাকিস্তানে জঙ্গি গোষ্ঠী লস্কর-ই-তইবাকে (Laskar E Taiba) মদত দেওয়ার অভিযোগ রয়েছে তার বিরুদ্ধে।

আরও পড়ুন: বাংলাদেশ-পাকিস্তান সেনার ‘দহরম-মহরম’ নিয়ে কী বলল নয়াদিল্লি?

ভারতে প্রত্যর্পণের রায়কে চ্যালেঞ্জ জানিয়ে মার্কিন মুলুকের সুপ্রিম কোর্টের দ্বারস্থ হয়েছিল রানা। কিন্তু চ্যালেঞ্জ ধোপে টেকেনি, ফলে তার ভারতে আসা এখন সময়ের অপেক্ষা। রানার দাবি ছিল, মুম্বই হামলার সঙ্গে সম্পর্কযুক্ত অভিযোগে ইলিনয়ের আদালতে খালাস পেয়েছিল সে। সে এও বলে, একই অভিযোগের জন্য যদি তাকে ভারতে পাঠানো হয় তাহলে সে দোষী সাব্যস্ত হতে পারে এবং মৃত্যুদণ্ড হতে পারে। প্রসঙ্গত, ২০০৮ সালে মুম্বইয়ে জঙ্গিদের একগুচ্ছ হামলায় প্রাণ গিয়েছিল ১৬৬ জনের, তাঁদের মধ্যে ছিলেন ছয় জন আমেরিকার নাগরিক।

অতীতে মার্কিন মুলুকের অন্যান্য আদালতের দ্বারস্থ হয়েছিল পাক বংশোদ্ভূত জঙ্গি। নিম্ন আদালত ও ফেডেরাল আদালতে সেসব আইনি লড়াইয়ে হার হয়েছিল তার। গত ১৬ ডিসেম্বর আমেরিকার সলিসিটর জেনারেল এলিজাবেথ বি প্রেলোগার সুপ্রিম কোর্টে আর্জি জানান যাতে রানার আবেদন খারিজ করা হয়। রানার আইনজীবী জোশুয়া এল ড্রাটেল ২৩ ডিসেম্বর সরকারের আবেদনকে চ্যালেঞ্জ জানিয়ে পাল্টা আবেদন করেন যাতে সুপ্রিম কোর্ট মামলাটি শোনেন। কিন্তু আদালত সে আবেদন খারিজ করে দিয়েছে।